Tampereen yliopiston suosio kasvoi, yhä useamman ykkösvaihtoehto – Tamkissa nousua 17 prosenttia viime vuodesta

Tampereen yliopiston hakumäärä kasvoi viime vuodesta tämän vuoden yhteishaussa. Yliopistoon haki korkeakoulujen kevään toisessa yhteishaussa eli suomenkielisten opintokokonaisuuksien haussa yli 31 000 hakijaa. Opiskelupaikkoja on Tampereen yliopistossa lähes 3 100. Tampereen yliopisto kertoo tiedotteessaan, että koko hakijamäärä kasvoi viime vuodesta noin 12 prosenttia. Viime vuonna hakijoita oli reilut 28 000. Tampereen yliopisto on hakijamäärällä mitattuna Suomen toiseksi suosituin yliopisto, sillä vain Helsingin yliopistoon haki Suomessa enemmän hakijoita. Tampereen yliopisto oli myös yhä useamman hakijan ensisijainen valinta, sillä ensisijaisten hakemusten määrä kasvoi viime vuodesta 7 prosenttia. Suosituimpia hakukohteita kandidaatti- sekä kandidaatti- ja maisterikoulutuksissa olivat ensisijaisten hakemusmäärien perusteella edelleen lääketieteen, kauppatieteiden, psykologian, luokanopettajan, hallintotieteiden ja yhteiskuntatutkimuksen koulutukset. Diplomi-insinöörihakukohteet kasvattivat yleisesti suosiotaan viime vuodesta. Pääsykokeet määrä järjestää Opiskelijavalintauudistuksen vuoksi tänä vuonna yhä useampi opiskelija pääsee opiskelemaan ylioppilastodistuksen perusteella. Todistusvalinnan kautta päässeille ilmoitetaan 27. toukokuuta. Osa opiskelijoista valitaan edelleen pääsykokeiden kautta. Yliopisto kertoo tiedotteessaan, että tällä tiedolla kokeet on määrä järjestää tavalliseen tapaan. Koronavirustilanteen vuoksi yliopisto kuitenkin myös varautuu muutoksiin suunnitelmissa. – Pyrimme toteuttamaan kevään valintakokeet alkuperäisessä aikataulussa valintakokeisiin osallistuvien ja kokeita järjestävän henkilöstön turvallisuutta vaarantamatta. Seuraamme kuitenkin epidemiatilanteen kehittymistä ja viranomaistiedotteita päivittäin ja meillä on valmius tarkentaa valintakoejärjestelyihin liittyviä suunnitelmia, sanoo vararehtori Marja Sutela tiedotteessa. Tällä hetkellä yliopiston lähiopetus on katkolla koronavirustilanteen vuoksi. Tamk maan toiseksi suosituin ammattikorkeakoulu Korkeakoulujen toisessa yhteishaussa Tampereen ammattikorkeakouluun Tamkiin haki 18 007 hakijaa. Tamk on hakijamäärältään Suomen toiseksi suosituin ammattikorkeakoulu. Vain Metropolia ammattikorkeakouluun oli enemmän hakijoita kuin Tamkiin. Tamkin hakijamäärä nousi toisessa yhteishaussa 17 prosenttia viime vuodesta. Tamkissa suosituin hakukohde ensisijaisten hakijoiden määrän perusteella oli tradenomi (AMK), liiketalouden päivätoteutuksen tutkinto-ohjelma. Seuraavaksi suosituin oli ensihoitaja (AMK) -tutkinto. Tekniikan tutkinto-ohjelmat nostivat suosiotaan merkittävästi: kaikissa tekniikan hakukohteissa hakijamäärät nousivat, esimerkiksi biotuotetekniikan, talotekniikan ja rakennusarkkitehtuurin ohjelmien hakijamäärä kasvoi yli kolmanneksella. Ylempien ammattikorkeakoulututkintojen hakukohteet (YAMK) kasvattivat vetovoimaansa, ja suosituin tutkinto-ohjelma oli edelleen sosiaali- ja terveysalan ylempi AMK, sosiaali- ja terveysalan kehittäminen ja johtaminen. Tamkissa on tarjolla 1628 opiskelupaikkaa syksyllä alkaviin opintoihin. Osa paikoista on varattu ensimmäistä kertaa hakeville. Juttuun lisätty 2.4. kello 15.30 Tampereen ammattikorkeakoulun kasvaneet hakijamäärät.